KANE NGƐ Acholi Afrikaans Albanian Amharic Arabic Armenian Aukan Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Moore Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spania Sranantongo Swahili Swahili (Congo) Swati Swedish Tagalog Tahitian Tamil Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Venda Wallisian Waray-Waray Wayuunaiki Wolaita Xhosa Yoruba Zande Zulu\nANƐ o ma nyɛ maa kane blema Hebri gbi nɛ a kɛ ngma Baiblo ɔ lo? Eko ɔ, o be nyɛe maa kane. Baiblo ɔ nɛ a ngma ngɛ Hebri gbi mi ɔ po eko ɔ, o nɛ eko hyɛ. Ní lelɔ ko nɛ a tsɛɛ lɛ ke Elias Hutter nɛ e hi si ngɛ jeha 1500 jeha amɛ a mi ɔ pee Baiblo slɔɔtohi enyɔ ngɛ Hebri gbi mi. Eko ɔ, ke o le nɔ́ ko bɔɔ kɛ kɔɔ nyumu nɛ ɔ kɛ nɔ́ nɛ e pee ɔ he ɔ, e ma ha nɛ o bua nɛ jɔ Baiblo nɛ o ngɛ ɔ he.\nA fɔ Elias Hutter ngɛ jeha 1553 ɔ mi ngɛ ma nyafii ko nɛ ngɛ Germany nɛ a tsɛɛ ke Görlitz ɔ mi. Ma nɛ ɔ ngɛ he nɛ Germany kɛ Poland kɛ Czech Republic wo huzu ngɛ mwɔnɛ ɔ. Hutter ya Lutheran Yunivɛsiti nɛ ngɛ Jena ma a mi ɔ, nɛ e kase gbihi nɛ a tuɔ ngɛ Asia a. Benɛ e piɛɛ bɔɔ nɛ e maa ye jeha 24 ɔ, e ba pee Hebri gbi ɔ he ní lelɔ kpanaa ngɛ Leipzig ma a mi. Akɛnɛ e suɔ nɛ nihi nɛ a gu blɔ nɛ wɛ nɔ kɛ kase ní he je ɔ, e to lɛ nitsɛ e sukuu sisi ngɛ Nuremberg ma a mi. Nihi nɛ a yaa e sukuu ɔ kɛ jeha eywiɛ kaseɔ Hebri gbi, Hela gbi, Latin gbi kɛ Germany gbi ɔ. Jamɛ a be ɔ, sukuuhi kɛ yunivɛsitihi nɛ ngɛ ɔ nyɛ we nihi gbihi tsɔɔmi ngɛ be kpiti mi kaa jã.\n“BAIBLO NƐ Ɔ HƐ MI NGƐ NYAMI”\nBiablo ɔ nɛ Hutter tsɔɔ sisi kɛ ya Hebri gbi mi ngɛ jeha 1587 mi ɔ biɛ ba fa\nNgɛ jeha 1587 ɔ mi ɔ, Hutter pee Baiblo ɔ fã nɛ a pɔɔ lɛ tsɛmi ke Somi Momo ɔ ngɛ Hebri gbi mi. E da ngmami nɛ ngɛ Yesaya 35:8 ɔ nɔ kɛ wo Baiblo ɔ biɛ ke Derekh ha-Kodesh nɛ sisi ji ‘Blɔ Klɔuklɔu ɔ.’ Akɛnɛ ningma okadihi nɛ a kɛ tsu ní ɔ ngɛ fɛu he je ɔ, nihi fuu de ke “nɔ́ fɛɛ nɔ́ tsɔɔ kaa Baiblo nɛ ɔ hɛ mi ngɛ nyami.” Se nɔ́ nɛ ha nɛ nihi a bua jɔ Baiblo nɛ ɔ he wawɛɛ ji kaa, e yeɔ bua mɛ nɛ a nyɛɔ kaseɔ Hebri gbi ɔ saminya.\nBaiblo ɔ nɛ a ngma ngɛ Hebri gbi mi ɔ kanemi yee. Ha nɛ wa susu níhi enyɔ nɛ haa nɛ e kanemi yee ɔ he. Jã peemi maa ye bua mo konɛ o na se nami nɛ ngɛ Hutter Baiblo ɔ he. Kekleekle ɔ, Hebri ningma okadi ɔmɛ pɔɛ he nɛ a je ekpa kulaa. Enyɔne, e yee kaa a maa to munyungu pɔtɛɛ ko he hɛ ke e ba kaa a kɛ munyu ko ba piɛɛ munyungu ɔ he. Kaa nɔ hyɛmi nɔ́ ɔ, Hebri munyungu nɛ ɔ נפשׁ (nɛ a tsɔɔ sisi tɛɛ ke ne’phesh ɔ) sisi ji “klaa.” Ngɛ Ezekiel 18:4 ɔ (NW) mi ɔ, a kɛ munyu nɛ ji ה (ha) piɛɛ munyungu ɔ he nɛ e pee הנפשׁ (han·ne’phesh), loo “klaa a.” Ke o to we he hɛ saminya a, o ma susu kaa e slo munyungu nɛ ji הנפשׁ (han·ne’phesh) ngɛ נפשׁ (ne’phesh) ɔ he.\nHutter ngɔ ningma okadihi nɛ a diki mi kɛ ekomɛ nɛ a diki we mi kɛ tsu ní ke e ngɛ e ní kaseli ɔmɛ ní tsɔɔe. E diki munyungu pɔtɛɛ ɔmɛ a mi. Se munyuhi nɛ a kɛ piɛɛ munyungu pɔtɛɛ ɔmɛ a he ɔ lɛɛ e diki we mi. Blɔ nɔ tomi nɛ ɔ nɛ e kɛ tsu ní ɔ ye bua e ní kaseli ɔmɛ nɛ a nyɛ toɔ munyungu pɔtɛɛ ɔmɛ a he hɛ, nɛ lɔ ɔ ye bua mɛ nɛ a ya a hɛ mi ngɛ gbi ɔ kasemi mi. A kɛ blɔ nɔ tomi nɛ ɔ tsu ní ngɛ New World Translation of the Holy Scriptures​—Reference Bible ɔ sisi ningma amɛ a mi. * A diki munyunguhi nɛ a tsɔɔ sisi tɛɛ ɔmɛ a mi, se munyuhi nɛ a kɛ piɛɛ munyungu ɔmɛ a he ɔ lɛɛ a diki we a mi. Foni nɛ ngɛ yiti je ɔ tsɔɔ ningma okadihi nɛ a diki a mi kɛ ekomɛ nɛ a diki we a mi nɛ a kɛ tsu ní ngɛ Hutter Hebri Baiblo ɔ mi ngɛ Ezekiel 18:4 kɛ ngmami nɛ ɔ nɔuu e sisi ningma a mi ngɛ Reference Bible ɔ mi ɔ.\n“SOMI HE” Ɔ NƐ A TSƆƆ SISI KƐ YA HEBRI GBI MI\nHutter print Baiblo ɔ fa nɛ nihi pɔɔ lɛ tsɛ mi ke Somi He ɔ ngɛ gbi kakaaka 12 mi. A pee Baiblo nɛ ɔ ngɛ Nuremberg ngɛ jeha 1599 ɔ mi. A pɔɔ Baiblo nɛ ɔ tsɛmi ke Nuremberg Polyglot. Jinɛ Hutter ngɛ hlae nɛ e ngɔ Kristofohi a Hela Ngmami ɔ (Somi He ɔ) nɛ a tsɔɔ sisi ngɛ Hebri gbi mi ɔ kɛ piɛɛ he. Se e tsɔɔ kaa ke e “suɔ nɛ e he kɛ jua wawɛ” po, e be nae nɛ e ma he. * Lɔ ɔ he ɔ, e to kaa lɛ nitsɛ e maa tsɔɔ Somi He ɔ sisi kɛ je Hela gbi mi kɛ ya Hebri gbi mi. Enɛ ɔ ha nɛ e ngmɛɛ ní tsumi kpahi tsuo nɛ ngɛ e nɔ ɔ he, nɛ ngɛ jeha kake mi ɔ, e gbe Baiblo ɔ sisi tsɔɔmi nya!\nMɛni se nami nɛ ngɛ Kristofohi a Hela Ngmami ɔ nɛ Hutter tsɔɔ sisi kɛ ya Hebri gbi mi ɔ he? Hebri ní lelɔ ko nɛ a tsɛɛ lɛ ke Franz Delitzsch nɛ e hi si ngɛ jeha 1800 jeha amɛ a mi ɔ ngma ke: “Baiblo ɔ nɛ Hutter tsɔɔ sisi kɛ ya Hebri gbi mi ɔ ye bua Kristofohi nɛ a nu Hebri gbi ɔ sisi saminya, ejakaa e kɛ munyunguhi nɛ sa lɛ tsu ní. Se nami ngɛ he loloolo.”\nE YE BUA WAWƐƐ\nNihi bɔɔ ko pɛ nɛ a he Baiblo ɔ nɛ Hutter tsɔɔ sisi ɔ, enɛ ɔ he ɔ, e nɛ́ sika fuu ngɛ gbi sisi tsɔɔmi ní tsumi ɔ mi. Se e ní tsumi ɔ lɛɛ se nami ngɛ he, nɛ e ye bua wawɛɛ. Kaa nɔ hyɛmi nɔ́ ɔ, William Robertson tsake Somi He ɔ nɛ Hutter tsɔɔ sisi ɔ hɛ mi nɛ e print ngɛ jeha 1661 mi. Nyumu ko nɛ a tsɛɛ lɛ ke Richard Caddick ɔ hu pee jã ngɛ jeha 1798 ɔ mi. Benɛ Hutter ngɛ Somi He ɔ sisi tsɔɔe kɛ je Hela gbi mi kɛ ya Hebri gbi mi ɔ, e tsɔɔ sablai komɛ kaa Kyʹri·os (Nyɔmtsɛ) kɛ The·osʹ (Mawu) sisi ke “Yehowa” (יהוה, JHVH). E pee jã ngɛ he nɛ e na kaa a je jamɛ a munyu ɔ kɛ je Hebri Ngmami ɔ mi, loo he nɛ e susu kaa jamɛ a sablai ɔ daa si ha Yehowa. Enɛ ɔ sa kadimi ejakaa ni kpahi nɛ a tsɔɔ Somi He ɔ sisi ɔ kɛ Mawu biɛ ɔ tsu we ní. Hutter sisi tsɔɔmi ɔ ha nɛ Mawu biɛ ɔ kpale je kpo ngɛ Kristofohi a Hela Ngmami ɔ mi.\nKe o na Mawu biɛ nɛ ji Yehowa a ngɛ Kristofohi a Hela Ngmami ɔ mi, loo ngɛ Reference Bible ɔ sisi ningma a mi ɔ, mo kai ní tsumi nɛ Ellias Hutter tsu kɛ e Hebri Baiblohi nɛ a se be ɔ.\n^ kk. 7 Hyɛ Ezekiel 18:4 sisi ningma enyɔne ɔ, kɛ Mi Tsɔɔmi Munyuhi 3B nɛ ngɛ Reference Bible ɔ mi ɔ.\n^ kk. 9 Ngɛ anɔkuale mi ɔ, ní leli komɛ sɛ hlami nɛ a tsɔɔ Somi He ɔ sisi kɛ ya Hebri gbi mi. Ní leli nɛ ɔmɛ a kpɛti nɔ kake ji Simon Atoumanos nɛ e ji Byzantine monk (jami hɛ mi nyɛɛlɔ) ngɛ jeha 1360 ɔ mi. Nɔ kake hu ji Germany ní lelɔ ko nɛ a tsɛɛ lɛ ke Oswald Schreckenfuchs nɛ e hi si ngɛ jeha 1565 ɔ mi. Se a print we Baiblo ɔ nɛ ní leli nɛ ɔmɛ tsɔɔ sisi ɔ, amlɔ nɛ ɔ po lɛɛ o be nae, e laa kulaa.\nBaiblo Sisi Tsɔɔmihi Baiblo Sisi Tsɔɔli Yi Nɔ Sane Kɛ Baiblo ɔ